El Comitè d'Expertes i Experts en Formació en l'Àmbit de l'Acció Social és un òrgan col·legiat adscrit a la Secretaria General del Departament.
Realitza funcions d'assessorament en la definició dels programes de formació de la comunitat professional de l'àmbit de l'acció social i també actua en l'estudi i l'observació de l'evolució de les professions en aquest camp d'actuació, tant pel que fa a la formació com a les competències professionals, condicionades pels canvis demogràfics, econòmics i socioculturals, així com per l'evolució dels entorns institucionals i de les organitzacions.
El Comitè d'Expertes i Experts en Formació en l'Àmbit de l'Acció Social està regulat per l' Ordre ASC/192/2009, de 26 de març, i les seves línies fonamentals d'actuació es defineixen d'acord amb els plans estratègics i sectorials en l'àmbit de l'acció social, així com els d'àmbit transversal, aprovats pel Govern de la Generalitat de Catalunya.
El Comitè d'Expertes i Experts en Formació en l'Àmbit de l'Acció Social està presidit per la secretària general del Departament i compta amb una vicepresidència, a càrrec de la persona titular del Gabinet Tècnic i per diverses vocalies, fins a un màxim de 25, amb representants de l'Administració de la Generalitat dels àmbits d'educació, de qualificacions professionals, de treball, de salut, de serveis socials i de drets de ciutadania, amb rang, com a mínim, de subdirector o subdirectora general o assimilat, i per representants de les universitats catalanes amb estudis específics vinculats a l'àmbit de l'acció social.
A més, per a determinades sessions concretes i segons els punts de l'ordre del dia a tractar, podran ser nomenades vocals persones de reconeguda competència en l'àmbit de la formació i l'acció social.
Plenari: el Comitè d'Expertes i Experts en Formació en l'Àmbit de l'Acció Social es reuneix en Ple, com a mínim, una vegada l'any.
Grups de treball: d'acord amb les seves funcions, es creen grups de treball i espais de debat i reflexió sobre la formació i la professionalització en l'àmbit de l'acció social.
La periodicitat de convocatòria d'aquests grups de treball i espais de debat es determina en funció del pla de treball quadriennal d'actuacions aprovat pel mateix Comitè amb la participació de persones externes a l'òrgan col·legiat.
Una de les tasques principals d'aquests grups de treball és l'elaboració dels perfils professionals.
En compliment de les seves funcions, el Comitè d'Expertes i Experts en Formació en l'Àmbit de l'Acció Social elabora i aprova documents de definició de perfils professionals i aptitudinals a partir de les funcions que han d'exercir, així com la titulació mínima d'accés i la formació teoricopràctica específica necessària.
Fins ara s'han elaborat i aprovat un total de cinquanta-un perfils professionals, onze de l'àmbit dels serveis socials bàsics i quaranta de l'àmbit dels serveis socials especialitzats.
Els perfils provenen dels col·lectius d'atenció a la gent gran, a les persones amb discapacitat, als infants i adolescents en risc, a les persones drogodependents, a les persones víctimes de la violència de gènere i a les persones amb requeriments sociosanitaris.
El Departament concedeix el reconeixement de la formació d'interès en serveis socials a les activitats de formació continuada que tinguin per objecte contribuir a la gestió i la difusió del coneixement en l'àmbit dels serveis socials i promoure la qualitat de la formació.
Per complir amb aquest objectiu, el Comitè d'Expertes i Experts en Formació en l'Àmbit de l'Acció Social ha establert els requisits i criteris d'avaluació per a la concessió del reconeixement de les activitats formatives.
Aquest reconeixement es concedeix a les activitats de formació continuada que s'imparteixen en el territori de Catalunya.
Poden sol·licitar-lo les fundacions, les associacions i altres entitats o organismes de naturalesa pública o privada amb personalitat jurídica i que tinguin l'objectiu d'impartir formació.